Document ID: 32012D0369

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Ιουνίου 2012
για την κατάργηση της απόφασης 2010/285/ΕΕ σχετικά με την ύπαρξη υπερβολικού ελλείμματος στη Γερμανία
(2012/369/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 12,
Έχοντας υπόψη τη σύσταση της Ευρωπαϊκής Επιτροπής,
Εκτιμώντας τα ακόλουθα:
(1)
Με την απόφαση 2010/285/ΕΕ του Συμβουλίου της 2ας Δεκεμβρίου 2009 (1), μετά από πρόταση της Επιτροπής βάσει του άρθρου 126 παράγραφος 6 της Συνθήκης, το Συμβούλιο αποφάνθηκε ότι υπήρχε υπερβολικό έλλειμμα στη Γερμανία. Το Συμβούλιο σημείωσε ότι το προβλεπόμενο έλλειμμα της γενικής κυβέρνησης για το 2009 ανερχόταν σε 3,7 % του ΑΕΠ, υπερβαίνοντας την τιμή αναφοράς του 3 % του ΑΕΠ που προβλέπει η Συνθήκη, ενώ το ακαθάριστο χρέος της γενικής κυβέρνησης προβλεπόταν να φθάσει στο 74,2 % του ΑΕΠ το 2009, υπερβαίνοντας την τιμή αναφοράς του 60 % του ΑΕΠ που προβλέπει η Συνθήκη (2).
(2)
Στις 2 Δεκεμβρίου 2009, σύμφωνα με το άρθρο 126 παράγραφος 7 της Συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (3), το Συμβούλιο απηύθυνε, κατόπιν συστάσεως της Επιτροπής, σύσταση προς τη Γερμανία προκειμένου να τερματιστεί η κατάσταση υπερβολικού ελλείμματος έως το τέλος του 2013 το αργότερο. Η σύσταση δημοσιοποιήθηκε.
(3)
Σύμφωνα με το άρθρο 4 του πρωτοκόλλου για τη διαδικασία υπερβολικού ελλείμματος που προσαρτάται στις Συνθήκες, η Επιτροπή παρέχει τα στοιχεία για την εφαρμογή της εν λόγω διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη υποχρεούνται να κοινοποιούν στοιχεία για τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 3 του κανονισμού (ΕΚ) αριθ. 479/2009 του Συμβουλίου, της 25ης Μαΐου 2009, σχετικά με την εφαρμογή του πρωτοκόλλου για τη διαδικασία υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας (4).
(4)
Όταν εξετάζεται αν μια απόφαση σχετικά με την ύπαρξη υπερβολικού ελλείμματος θα πρέπει να καταργηθεί, το Συμβούλιο θα πρέπει να λάβει απόφαση επί τη βάσει των δεδομένων που κοινοποιούνται. Επιπλέον, η απόφαση για την ύπαρξη υπερβολικού ελλείμματος θα πρέπει να καταργηθεί μόνο αν οι προβλέψεις της Επιτροπής δείχνουν ότι το έλλειμμα δεν θα υπερβεί το όριο του 3 % του ΑΕΠ κατά τη διάρκεια του χρονικού ορίζοντα των προβλέψεων (5).
(5)
Βάσει των στοιχείων που ανακοινώθηκαν από την Επιτροπή (Eurostat) σύμφωνα με το άρθρο 14 του κανονισμού (ΕΚ) αριθ. 479/2009, μετά την κοινοποίηση εκ μέρους της Γερμανίας πριν από την 1η Απριλίου 2012 και βάσει των εαρινών προβλέψεων των υπηρεσιών της Επιτροπής το 2012, συνάγονται τα ακόλουθα συμπεράσματα:
-
Αφού ανήλθε σε 3,2 % του ΑΕΠ το 2009 και σε 4,3 % του ΑΕΠ το 2010, το έλλειμμα της γενικής κυβέρνησης στη Γερμανία έχει μειωθεί στο 1 % του ΑΕΠ το 2011, δηλαδή κάτω από την τιμή αναφοράς του 3 %, δύο έτη πριν από τη λήξη της προθεσμίας που καθορίστηκε από το Συμβούλιο. Η βελτίωση αυτή οφείλεται στις ευνοϊκές κυκλικές συνθήκες, την ισχυρή αγορά εργασίας, τη σταδιακή κατάργηση των μέτρων τόνωσης της οικονομίας, τις προσπάθειες δημοσιονομικής εξυγίανσης και τη σταδιακή εξάλειψη των εφάπαξ επιπτώσεων των μέτρων σταθεροποίησης του δημοσιονομικού τομέα για το έλλειμμα κατά το προηγούμενο έτος.
-
Το γερμανικό πρόγραμμα σταθερότητας για το 2012 προβλέπει ότι το έλλειμμα θα παραμείνει στο 1 % του ΑΕΠ το 2012 και θα μειωθεί στο ½ % του ΑΕΠ το 2013, πράγμα που είναι σε γενικές γραμμές σύμφωνο με τις προβλέψεις των υπηρεσιών της Επιτροπής για έλλειμμα 0,9 % του ΑΕΠ το 2012 και 0,7 % του ΑΕΠ το 2013. Επομένως, το έλλειμμα αναμένεται να παραμείνει αρκετά κάτω από την τιμή αναφοράς του 3 % του ΑΕΠ. Επιπλέον, σύμφωνα με τις προβλέψεις των υπηρεσιών της Επιτροπής, το κυκλικά προσαρμοσμένο δημοσιονομικό έλλειμμα, χωρίς να υπολογίζονται τα έκτακτα και λοιπά προσωρινά μέτρα, εκτιμάται σε 0,4 % του ΑΕΠ το 2012 και σε 0,3 % του ΑΕΠ το 2013. Εν τω μεταξύ, ο ρυθμός αύξησης των καθαρών δημοσίων δαπανών των μέτρων διακριτικής ευχέρειας στο σκέλος των εσόδων αναμένεται να υπερβεί το κριτήριο των δαπανών το 2012, όπως ορίζεται στο άρθρο 5 παράγραφος 1 του κανονισμού (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (6), ενώ το τηρεί το 2013.
-
Ο δείκτης χρέους προς το ΑΕΠ αυξήθηκε κατά 8,6 εκατοστιαίες μονάδες στο 83,0 % το 2010, κυρίως λόγω της μεταφοράς των απομειωμένων περιουσιακών στοιχείων σε «κακές τράπεζες» (bad banks), στο πλαίσιο της σταθεροποίησης του δημοσιονομικού τομέα. Αφού έπεσε στο 81,2 % του ΑΕΠ το 2011, το ακαθάριστο χρέος πρόκειται να αυξηθεί εκ νέου στο 82,0 % του ΑΕΠ το 2012, ως αποτέλεσμα των μέτρων σταθεροποίησης της ευρωζώνης, σύμφωνα με το πρόγραμμα σταθερότητας, πριν πέσει στο 80 % του ΑΕΠ το 2013 και παραμείνει στη συνέχεια σε πτωτική πορεία. Τα στοιχεία αυτά ανταποκρίνονται ευρέως στις προβλέψεις των υπηρεσιών της Επιτροπής, σύμφωνα με τις οποίες ο λόγος του χρέους προς το ΑΕΠ θα είναι 82,2 % το 2012 και 80,7 % το 2013, χωρίς να λαμβάνονται υπόψη πιθανά κέρδη από την εκκαθάριση των «κακών τραπεζών».
(6)
Σύμφωνα με το άρθρο 126 παράγραφος 12 της Συνθήκης, απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, έχει διορθωθεί το υπερβολικό έλλειμμα στο οικείο κράτος μέλος.
(7)
Το Συμβούλιο υπενθυμίζει ότι, αρχής γενομένης από το έτος που έπεται της διόρθωσης του υπερβολικού ελλείμματος, η Γερμανία βρίσκεται σε μια μεταβατική περίοδο τριών ετών (2012-2014), κατά τη διάρκεια της οποίας η απαίτηση βάσει του κριτηρίου του χρέους πρέπει να θεωρείται ότι πληρούται εάν η χώρα σημειώνει επαρκή πρόοδο προς τη συμμόρφωση με το κριτήριο μείωσης του χρέους, σύμφωνα με το άρθρο 2 παράγραφος 1α του κανονισμού (ΕΚ) αριθ. 1467/97. Η δημοσιονομική προσαρμογή που προβλέπεται από τη Γερμανία στο πρόγραμμα σταθερότητάς της είναι συμβατή με την ικανοποιητική πρόοδο προς τη συμμόρφωση με το κριτήριο μείωσης του χρέους κατά το τέλος της μεταβατικής περιόδου.
(8)
Κατά την άποψη του Συμβουλίου, το υπερβολικό έλλειμμα στη Γερμανία έχει διορθωθεί και συνεπώς η απόφαση 2010/285/ΕΕ θα πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική αξιολόγηση συνάγεται ότι η κατάσταση υπερβολικού ελλείμματος στη Γερμανία έχει διορθωθεί.
Άρθρο 2
Η απόφαση 2010/285/ΕΕ καταργείται.
Άρθρο 3
H παρούσα απόφαση απευθύνεται στην Ομοσπονδιακή Δημοκρατία της Γερμανίας.
Λουξεμβούργο, 22 Ιουνίου 2012.

Labels: 2
18
15